তথ্যবিবরণী নম্বর : ১৭১৩

‍**ঘূর্ণিঝড়ে রূপ নিতে পারে নিম্নচাপ**

 **-- দুর্যোগ প্রতিমন্ত্রী**

ঢাকা, ১ অগ্রহায়ণ (১৬ নভেম্বর) :

বঙ্গোপসাগরে সৃষ্ট গভীর নিম্নচাপটি বৃহস্পতিবার শেষ রাত নাগাদ ঘূর্ণিঝড় ‘মিধিলি’তে রূপ নিতে পারে বলে জানিয়েছেন দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান। এটি শুক্রবার সন্ধ্যার মধ্যে বাংলাদেশের উপকূল অতিক্রম করতে পারে বলেও জানিয়েছেন তিনি।

আজ বাংলাদেশ সচিবালয়ে ঘূর্ণিঝড় প্রস্তুতি কর্মসূচি বাস্তবায়ন বোর্ডের সভা শেষে সাংবাদিকদের ব্রিফিংকালে এ তথ্য জানান প্রতিমন্ত্রী।

প্রতিমন্ত্রী বলেন, বৃহস্পতিবার রাত ১২টা থেকে ভোর নাগাদ গভীর নিম্নচাপটি ঘূর্ণিঝড়ে রূপ নিতে পারে। বাংলাদেশের উপকূলীয় অঞ্চলের প্রায় ১১টি জেলায় আঘাত হানার সম্ভাবনা রয়েছে। জেলাগুলো হলো বরগুনা, পটুয়াখালী, পিরোজপুর, ভোলা, নোয়াখালী, লক্ষ্মীপুর, ফেনী, সাতক্ষীরা, খুলনা, বাগেরহাট ও চট্টগ্রাম।

গভীর নিম্নচাপটি ঘূর্ণিঝড়ে পরিণত হলে এর বাতাসের গতিবেগ থাকবে ৬৪ থেকে ৮৮ কিলোমিটার। এটি সর্বোচ্চ ৯০ কিলোমিটার বাতাসের গতিবেগ নিয়ে উপকূলে আঘাত হানতে পারে। নিম্নচাপটি এখন মোংলা ও পায়রা সমুদ্রবন্দর থেকে ৪০০ কিলোমিটার দূরে অবস্থান করছে জানিয়ে প্রতিমন্ত্রী বলেন, এগিয়ে যাওয়ার গতি বিশ্লেষণ করে আমরা আশা করছি, এটি ঘূর্ণিঝড় হিসেবে আগামীকাল (শুক্রবার) দুপুর ১২টা থেকে সন্ধ্যা ৬টার মধ্যে উপকূলীয় অঞ্চলে আঘাত আনতে পারে।

তিনি বলেন, ‘গত মাসে ঘূর্ণিঝড় হামুনের সময় উপকূলীয় জেলাসমূহে বরাদ্দ দেওয়া চাল, শুকনা খাবার, গোখাদ্য, শিশুখাদ্য ও অর্থ বরাদ্দ দিয়েছিলাম। সেসব বরাদ্দ মজুত আছে। সেগুলো সংশ্লিষ্ট জেলা প্রশাসন প্রয়োজনে ব্যবহার করবেন, খরচ করবেন। আরো প্রয়োজন হলে আমাদেরকে জানালে আমরা সাথে সাথেই ব্যবস্থা করে দেব।’

কত সংখ্যক মানুষকে আশ্রয় কেন্দ্রে নেওয়ার প্রয়োজন হতে পারে- জানতে চাইলে ত্রাণ প্রতিমন্ত্রী বলেন, সঠিক সংখ্যাটা বলা কঠিন। যেহেতু এটি ক্যাটেগরি-১ ঘূর্ণিঝড় তাই ঝুঁকির পরিমাণ কম।‌ তাই আমরা একেবারে উপকূলবর্তী যারা বাস করে তাদের সরিয়ে নেওয়ার জন্য কাজ করব।

এ সময় মন্ত্রণালয়ের সচিব মোঃ কামরুল হাসান, অতিরিক্ত সচিব কে এম আব্দুল ওয়াদুদ, মোঃ হাসান সারওয়ার এবং দুর্যোগ ব্যবস্থাপনা অধিদপ্তরের মহাপরিচালক মোঃ মিজানুর রহমানসহ মন্ত্রণালয় এবং সংশ্লিষ্ট দপ্তরের ঊর্ধ্বতন কর্মকর্তাগণ উপস্থিত ছিলেন ।

 #

সেলিম/সায়েম/সঞ্জীব/রফিকুল/সেলিম/২০২৩/২০২০ ঘণ্টা

তথ্যবিবরণী নম্বর : ১৭১২

**নবান্ন উৎসবকে জাতীয় উৎসবে রূপান্তর করা হবে**

 **-- সংস্কৃতি প্রতিমন্ত্রী**

ঢাকা, ১ অগ্রহায়ণ (১৬ নভেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, একসময় ‘নবান্ন’ ছিল গ্রামবাংলার অন্যতম প্রধান উৎসব। অগ্রহায়ণ মাসে নতুন ধান কাটার পর বাংলার কৃষকগণ নবান্ন উৎসবে মেতে উঠতেন। ঘরে ঘরে পিঠা-পুলি তৈরির ধুম পড়ে যেত। যদিও নগরায়নের যান্ত্রিকতায় এ ধারায় কিছুটা ভাটা পড়েছে। তবে কালের পরিক্রমায় নবান্ন উৎসব গ্রাম থেকে শহরে প্রবেশ করেছে। জাতীয় নবান্নোৎসব উদ্‌যাপন পর্ষদ গত ২৫ বছর ধরে রাজধানী ঢাকায় নিয়মিত এ উৎসব উদ্‌যাপন করে আসছে। সেজন্য তাদের সাধুবাদ জানাই। সারাদেশে একইসঙ্গে নবান্ন উৎসব আয়োজন করা হবে এবং সংস্কৃতি বিষয়ক মন্ত্রণালয় এতে প্রয়োজনীয় পৃষ্ঠপোষকতা প্রদান করবে। নবান্ন উৎসবকে জাতীয় উৎসবে রূপান্তর করা হবে।

প্রতিমন্ত্রী আজ রাজধানীর ঢাকা বিশ্ববিদ্যালয়ের চারুকলা অনুষদের বকুলতলায় জাতীয় নবান্নোৎসব উদ্‌যাপন পর্ষদ আয়োজিত ‘২৫তম নবান্ন উৎসব ১৪৩০’ এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

জাতীয় নবান্নোৎসব উদ্‌যাপন পর্ষদের সভাপতি সংস্কৃতিজন লায়লা হাসানের সভাপতিত্বে অনুষ্ঠানে শুভেচ্ছা বক্তৃতা করেন জাতীয় নবান্নোৎসব উদ্‌যাপন পর্ষদের সহ-সভাপতি কাজী মদিনা, হাসিনা মমতাজ ও মানজার চৌধুরী সুইট এবং সাধারণ সম্পাদক নাঈম হাসান সুজা প্রমুখ। অনুষ্ঠান সঞ্চালনা করেন জাতীয় নবান্নোৎসব উদ্‌যাপন পর্ষদের সহ-সভাপতি সঙ্গীতা ইমাম।

অনুষ্ঠানে দলীয় সংগীত পরিবেশন করে সত্যেন সেন শিল্পীগোষ্ঠী, পঞ্চায়েত, সুরনন্দন ও ঢাকা বিশ্ববিদ্যালয়ের নৃত্যতরী সাংস্কৃতিক সংগঠন। দলীয় নৃত্য পরিবেশন করে স্পন্দন, ভাবনা, কথক, নান্দনিক, নৃত্যম, রেওয়াজ পারফর্মিং আর্ট, কালার্স অভ্‌ হিল, সৃষ্টিশীল একাডেমি ও নৃত্য বৃত্তি নৃত্য সংগঠন। সাংস্কৃতিক অনুষ্ঠান পরিবেশন করে শিশু সংগঠন তারার মেলা ও নন্দনকুড়ি। এছাড়া অনুষ্ঠানে দেশের খ্যাতনামা সংগীতশিল্পী ও নৃত্যশিল্পীগণ যথাক্রমে সংগীত ও নৃত্য পরিবেশন করেন।

প্রতিমন্ত্রী পরে জনপ্রিয় টেলিভিশন চ্যানেল দীপ্ত টিভির ৮ম প্রতিষ্ঠাবার্ষিকী উপলক্ষ্যে রাজধানীর তেজগাঁওস্থ দীপ্ত টিভি স্টুডিওতে ‘৩য় দীপ্ত টিভি অ্যাওয়ার্ড ২০২৩’ প্রদান অনুষ্ঠানে বিভিন্ন ক্যাটেগরিতে বিজয়ীদের মাঝে পুরস্কার বিতরণ করেন। অনুষ্ঠানে বিগত এক বছরে ‘দীপ্ত টিভি’ ও দীপ্ত টিভির ভিডিও স্ট্রিমিং প্ল্যাটফর্ম ‘দীপ্ত প্লে’তে প্রচারিত ধারাবাহিক নাটক, একক নাটক, ডাবিংকৃত সিরিজ ও ওয়েবফিল্মসহ মোট দশটি ক্যাটেগরিতে এ অ্যাওয়ার্ড প্রদান করা হয়।

#

ফয়সল/সায়েম/সঞ্জীব/রফিকুল/সেলিম/২০২৩/২০২০ ঘণ্টা

তথ্যবিবরণী                                                                                           নম্বর : ১৭১১

**শেখ হাসিনার লক্ষ্য চতুর্থ শিল্পবিপ্লবের চ্যালেঞ্জ**

**মোকাবিলা করে বাংলাদেশকে এগিয়ে নিয়ে যাওয়া**

 **---রেলপথ মন্ত্রী**

ঢাকা, ১ অগ্রহায়ণ (১৬ নভেম্বর) :

রেলপথ মন্ত্রী মোঃ নূরুল ইসলাম সুজন বলেছেন, শেখ হাসিনার লক্ষ্য স্মার্ট বাংলাদেশ গড়ার মাধ্যমে চতুর্থ শিল্পবিপ্লবের চ্যালেঞ্জ মোকাবিলা করে বাংলাদেশকে সামনের দিকে এগিয়ে নিয়ে যাওয়া। তথ্যপ্রযুক্তি যথাযথ ব্যবহারের মাধ্যমেই স্মার্ট বাংলাদেশ বিনির্মাণ করা সম্ভব হবে।

মন্ত্রী আজ ঢাকা রিপোর্টার্স ইউনিটির নসরুল হামিদ মিলনায়তনে ডিজিটাল বাংলাদেশ ফোরাম ও ভোক্তা অধিকার সংরক্ষণ সোসাইটির যৌথ উদ্যোগে, ‘বাংলাদেশ সামিট ফর সোশ্যাল ডেভেলপমেন্ট ২০২৩’ অনুষ্ঠানে প্রধান অতিথির বক্তব্যে এসব কথা বলেন।

মন্ত্রী বলেন, বঙ্গবন্ধুকন্যা শেখ হাসিনার নেতৃত্বে আওয়ামী লীগের সরকার ডিজিটাল বাংলাদেশ গড়ার মাধ্যমে দেশের ঘরে ঘরে তথ্যপ্রযুক্তি পৌঁছে দিয়েছেন। জনগণ ইন্টারনেটের মাধ্যমে ঘরে বসে বিভিন্ন কার্যক্রম পরিচালনা করছে, শিক্ষা প্রতিষ্ঠানে মাল্টিমিডিয়া ক্লাসরুম পরিচালিত হচ্ছে। এবারে সরকারের লক্ষ্য ২০৪১ সালের মধ্যে বাংলাদেশকে স্মার্ট বাংলাদেশ হিসেবে গড়ে তোলা।

মন্ত্রী বলেন, যারা ১৯৭১ সালে আমাদের স্বাধীনতার বিরোধিতা করেছিল, বঙ্গবন্ধু হত্যাকাণ্ডের পর সাধারণ ক্ষমার অপব্যাখ্যা দিয়ে তাঁরা বাংলাদেশের রাজনীতিও করেছে। সেই তারাই এখন আবার ৭ জানুয়ারির নির্বাচনকে সামনে রেখে একত্রিত হয়ে বিষবৃক্ষের মতো ডালা মেলেছে। দেশের জনগণকে ঐক্যবদ্ধ হয়ে এই বিষবৃক্ষ উপড়ে ফেলার জন্য অনুরোধ জানান তিনি।

নোয়াখালী বিজ্ঞান ও প্রযুক্তি বিশ্ববিদ্যালয়ের সাবেক উপাচার্য অধ্যাপক ড. এম অহিদুজ্জামানের সভাপতিত্বে অনুষ্ঠানে বক্তব্য রাখেন এফবিসিসিআই’র সহসভাপতি খায়রুল হুদা চপল, বাংলাদেশ চিনি ও খাদ্য শিল্প করপোরেশনের সাবেক চেয়ারম্যান এ কে এম দেলোয়ার হোসেন । আয়োজক সংগঠনের সভাপতি খালেদ মোশারফ চৌধুরী রানার সমন্বয়ে সামিট সঞ্চালনা করেন সাধারণ সম্পাদক সিরাজুল ইসলাম।

#

সিরাজ/সায়েম/রফিকুল/শামীম/২০২৩/১৯৩০ঘণ্টা

তথ্যবিবরণী নম্বর : ১৭১০

**জোটভুক্ত দলের প্রতীক প্রাপ্তির জন্য তফসিল ঘোষণার**

**পরবর্তী তিন দিনের মধ্যে আবেদনের আহ্বান**

ঢাকা, ১ অগ্রহায়ণ (১৬ নভেম্বর) :

 ২০২৪ সালের ৭ জানুয়ারি দ্বাদশ জাতীয় সংসদ নির্বাচন অনুষ্ঠিত হবে। The Representation of the People Order, 1972 এর Article- 20 এর Clause (1) এর  sub-clause (a) এর বিধান অনুসারে - নির্বাচনে প্রতিদ্বন্দ্বিতা করতে ইচ্ছুক একাধিক নিবন্ধিত রাজনৈতিক দল মিলে নির্বাচনি জোট গঠন করা হলে এ জোটের যেকোনো একটি দলের প্রতীক জোটভুক্ত দলসমূহের প্রার্থীদের বরাদ্দ করা যাবে। এরূপ প্রতীক পেতে হলে জোটকে নির্বাচনি তফসিল ঘোষণার পরবর্তী তিন দিনের মধ্যে নির্বাচন কমিশন বরাবর দরখাস্ত দাখিলের বিধান রয়েছে।

উল্লেখ্য, গতকাল ১৫ নভেম্বর দ্বাদশ জাতীয় সংসদ নির্বাচনের তফসিল ঘোষণা করা হয়েছে। সে অনুযায়ী নির্বাচনি জোটের প্রতীকের জন্য তিন দিনের মধ্যে নির্বাচন কমিশনে আবেদন করার জন্য অনুরোধ করা হয়েছে।

#

শরিফুল/সায়েম/সঞ্জীব/রফিকুল/সেলিম/২০২৩/১৯৫০ ঘণ্টা

তথ্যবিবরণী                                                                                            নম্বর : ১৭০৯

**পানি ব্যবস্থাপনায় কার্যকর মহাপরিকল্পনা প্রণয়ন জরুরি**

 **- স্থানীয় সরকার মন্ত্রী**

ঢাকা, ১ অগ্রহায়ণ (১৬ নভেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, নদীমাতৃক বাংলাদেশে পানি সহজলভ্য হলেও পানির সঠিক ব্যবস্থাপনার পরিকল্পনা করা না গেলে ভবিষ্যতে পানি সংকট গভীরতর হবে। আমাদের বিভিন্ন নদীর নাব্যতা হ্রাস পাচ্ছে কারণ উজানের দেশ তাদের নিজেদের প্রয়োজনে পানির প্রাকৃতিক প্রবাহকে বাঁধ নির্মাণের মাধ্যমে ঘুরিয়ে দিচ্ছে, ফলে ভাটির দেশ হিসাবে আমাদের এখানে পানির প্রবাহ কমে যাচ্ছে। এছাড়া আমাদের লোকসংখ্যা বেড়েছে, নগরায়ন হচ্ছে ফলে পানির চাহিদাও ক্রমাগতভাবে বাড়ছে। এসব পরিস্থিতি বিবেচনায় ঢাকা ওয়াসা কর্তৃক ঢাকা শহরের পানি সরবরাহ ও ব্যবস্থাপনা পরিকল্পনার জন্য মহাপরিকল্পনার উদ্যোগকে স্বাগত জানিয়ে মন্ত্রী বলেন, টেকসই উন্নয়ন লক্ষ্যমাত্রা অর্জনে এ পরিকল্পনা কার্যকর ভূমিকা রাখবে।

মন্ত্রী আজ ঢাকায় একটি অভিজাত হোটেলে ঢাকা ওয়াসা আয়োজিত ‘ইনসেপশন ওয়ার্কশপ আপডেটিং দ্যা ওয়াটার সাপ্লাই মাস্টারপ্ল্যান ফর ঢাকা সিটি’ শীর্ষক এক অনুষ্ঠানের প্রধান অতিথির বক্তব্যে এসব কথা বলেন। ঢাকা ওয়াসার ব্যবস্থাপনা পরিচালক প্রকৌশলী তাকসিন এ খান এর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন স্থানীয় সরকার বিভাগের সচিব মুহাম্মদ ইবরাহিম এবং সম্মানিত অতিথি হিসেবে উপস্থিত ছিলেন ঢাকা ওয়াসা বোর্ডের চেয়ারম্যান প্রফেসর ড. সুজিত কুমার বালা।

পানির মতো অতি আবশ্যকীয় একটি সেবাতে ভর্তুকি দেওয়ার বিষয়ে মন্ত্রী বলেন, ভর্তুকি দেওয়ার বিষয়ে আমার দ্বিমত নেই কিন্তু কাকে ভর্তুকি দিচ্ছি কিংবা সে ভর্তুকি পাওয়ার যোগ্য কি না এই বিষয়টা বিবেচনায় আমাদেরকে নিতে হবে। ঢাকা শহরের আর্থিকভাবে সচ্ছল মানুষদের এলাকার পানির বিল আর মধ্যবিত্ত কিংবা নিম্ন মধ্যবিত্ত মানুষের বসতির এলাকায় পানির বিল একই হওয়া উচিত নয় উল্লেখ করে মন্ত্রী বলেন, রাষ্ট্রের তাকেই ভর্তুকি দেওয়া উচিত যার সেই আর্থিক সক্ষমতা নেই।

মন্ত্রী এ সময় প্রধানমন্ত্রী শেখ হাসিনা কর্তৃক ২০৪১ সালের মধ্যে উন্নত বাংলাদেশ কিংবা ২১০০ সালের ডেল্টা প্ল্যানের কথা উল্লেখ করে বলেন, প্রধানমন্ত্রী শেখ হাসিনা যেকোনো লক্ষ্য অর্জনের পূর্বে লক্ষ্যমাত্রা নির্ধারণ করে তার জন্য কাজ করেন। এরই ধারাবাহিকতায় ঢাকা ওয়াসা ঢাকা শহরের জন্য পানি ব্যবস্থাপনা ও সরবরাহের মহাপরিকল্পনা করছে যা অত্যন্ত আনন্দের। এই পরিকল্পনা থেকে এমন অনেক বিষয় ও সমস্যা বের হয়ে আসবে যাতে ভবিষ্যতে ঢাকা শহরের পানির চাহিদার যোগান দেওয়া সম্ভব হয়। জলবায়ু পরিবর্তনের বিরূপ প্রতিক্রিয়ায় ভবিষ্যতে তাপমাত্রা আরো বাড়তে পারে বলে বিশেষজ্ঞদের ধারণা যদি সত্যি হয় তাহলে ঢাকা শহরে পানির চাহিদা আরো বাড়বে উল্লেখ করে তিনি বলেন, পরিবর্তিত পরিস্থিতির সাথে মোকাবেলা করে আমাদেরকে পরিকল্পনা প্রণয়ন করতে হবে।

#

হেমায়েত/সায়েম/রফিকুল/শামীম/২০২৩/১৮২০ঘণ্টা

তথ্যবিবরণী নম্বর : ১৭০৮

**COP-28 এ বাংলাদেশ ইতিবাচক ফলাফল আশা করে**

 **-- পরিবেশমন্ত্রী**

ঢাকা, ১ অগ্রহায়ণ (১৬ নভেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশ আশা করে যে কপ-২৮ সংযুক্ত আরব আমিরাত অবশ্যই ইতিবাচক ফলাফল দেবে। তিনি বলেন, ক্ষয়ক্ষতির তহবিল চালু করা এবং তহবিল ব্যবস্থা, অভিযোজন সংক্রান্ত বৈশ্বিক লক্ষ্যের কাঠামোর চুক্তি, ১.৫ ᴼC তাপমাত্রার লক্ষ্যের সাথে সারিবদ্ধ করার জন্য ২০৩০ প্রশমন লক্ষ্যগুলোকে শক্তিশালী করা; এবং ন্যাপ ও এনডিসি বাস্তবায়নের জন্য স্বল্পোন্নত দেশগুলোর জন্য অর্থায়ন বৃদ্ধি করা COP-28-এ নিশ্চিত করতে হবে। সংযুক্ত আরব আমিরাত সরকার ছাড়াও আমরা আশা করি যুক্তরাজ্যের সরকারও সমস্ত দেশকে একত্রিত করার জন্য এবং জলবায়ু সংক্রান্ত কর্মকাণ্ডে সংহতি প্রদর্শনের জন্য অত্যন্ত সক্রিয় ভূমিকা পালন করবে।

আজ বাংলাদেশ সচিবালয়ে মন্ত্রণালয়ের সম্মেলন কক্ষে ঢাকায় ব্রিটিশ ডেপুটি হাইকমিশনার ম্যাট ক্যানেল তাঁর সঙ্গে সাক্ষাৎকালে পরিবেশমন্ত্রী এসব কথা বলেন।

জলবায়ু পরিবর্তনের বিরুদ্ধে লড়াইয়ে যুক্তরাজ্য সরকারকে বাংলাদেশের অন্যতম বিশ্বস্ত বন্ধু হিসেবে উল্লেখ করে মন্ত্রী বলেন, আমাদের প্রধানমন্ত্রী শেখ হাসিনার সরকার টেকসই উন্নয়নের যাত্রায় লো-কার্বন গ্রিন ডেভেলপমেন্ট অনুসরণ করছেন। মন্ত্রী বলেন, বাংলাদেশের ন্যাপ, এনডিসি, এমসিসিপি বাস্তবায়নে এবং জ্বালানি পরিবর্তন, জীববৈচিত্র্য, জলাভূমি ও বন সংরক্ষণে আন্তর্জাতিক সহযোগিতা প্রয়োজন।

ঢাকায় ব্রিটিশ ডেপুটি হাইকমিশনার ম্যাট ক্যানেল বলেন, ক্ষতি ও ক্ষয়ক্ষতির তহবিল চালুসহ জলবায়ু সংক্রান্ত পদক্ষেপ আমাদের পারস্পরিক অগ্রাধিকার। তিনি বলেন, বর্তমান যুক্তরাজ্য সরকার জলবায়ু কার্যক্রমে দৃঢ় প্রতিশ্রুতিবদ্ধ। বাংলাদেশ-যুক্তরাজ্য জলবায়ু চুক্তির ফলে এই দুই দেশের পারস্পরিক সহযোগিতা আরো শক্তিশালী হবে।

বৈঠকে এ সময় আরো উপস্থিত ছিলেন মন্ত্রণালয়ের সচিব ড. ফারহিনা আহমেদ, অতিরিক্ত সচিব সঞ্জয় কুমার ভৌমিক ও ড. ফাহমিদা খানম, অ্যানা ব্যালেন্স (জলবায়ু ও পরিবেশ বিষয়ক উপদেষ্টা) এবং ব্রিটিশ হাইকমিশনের মারজান নুর (পলিসি ম্যানেজার)।

#

দীপংকর/সায়েম/রফিকুল/সেলিম/২০২৩/১৮০০ ঘণ্টা

তথ্যবিবরণী                                                                                           নম্বর : ১৭০৭

**ভরাডুবি হবে জেনেই নির্বাচন প্রতিহতের অপচেষ্টায় বিএনপি**

 **- তথ্য ও সম্প্রচার মন্ত্রী**

ঢাকা, ১ অগ্রহায়ণ (১৬ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি যেভাবে নিষিদ্ধ সংগঠনের মতো গুপ্তস্থান থেকে অনলাইনে গাড়ি-ঘোড়া পোড়ানোর নির্দেশ দিচ্ছে, মানুষের ওপর হামলা পরিচালনা করছে, এরপর তো মানুষের কাছে যাওয়ার কোনো সুযোগ তাদের নাই। তারা জানে নির্বাচনে অংশগ্রহণ করলে তাদের ভরাডুবি হবে। সে জন্য তারা নির্বাচন প্রতিহত করার অপচেষ্টা চালাচ্ছে।’

আজ রাজধানীর সেগুনবাগিচায় শিল্পকলা একাডেমির চিত্রশালা মিলনায়তনে বাংলাদেশ ফটোজার্নালিস্ট এসোসিয়েশনের বার্ষিক আয়োজন ‘রূপসী বাংলা’ আলোকচিত্র প্রদর্শনী উদ্বোধন শেষে মন্ত্রী সাংবাদিকদের এসব কথা বলেন। শিল্পকলা একাডেমির মহাপরিচালক লিয়াকত আলী লাকী, বাংলাদেশ ফটোজার্নালিস্ট এসোসিয়েশনের সভাপতি ইন্দ্রজিৎ কুমার ঘোষ, সাধারণ সম্পাদক কাজী বোরহান উদ্দিন প্রমুখ এ সময় উপস্থিত ছিলেন।

‘তফসিল প্রত্যাখ্যান করে বিএনপি জ্বালাও-পোড়াও করছে, বিএনপিনেতা রিজভী অজ্ঞাত স্থান থেকে বলছেন, তারা নির্বাচন হতে দেবে না’ -সাংবাদিকদের এমন প্রশ্নে সম্প্রচারমন্ত্রী বলেন, ‘দেখুন ২০১৪ সালেও নির্বাচন প্রতিহত করার অনেক চেষ্টা হয়েছিল। নির্বাচন প্রতিহত করে বিএনপি গণতন্ত্রের যাত্রাকে প্রতিহত করতে চেয়েছিল, তারা পারেনি। ২০১৮ সালেও সেই অপচেষ্টা ছিল, সেটিও পারেনি। এখন বিএনপির শক্তি, সামর্থ্য, ক্ষমতা ২০১৪ এবং ২০১৮ তুলনায় অনেক কম।’

ড. হাছান মাহ্‌মুদ বলেন, ‘মাঝেমধ্যে চোরাগোপ্তা হামলা চালিয়ে যেভাবে বাস, গাড়ি-ঘোড়া পোড়াচ্ছে এবং মানুষের ওপর হামলা পরিচালনা করছে, জীবন্ত মানুষকে পুড়িয়ে মারছে এগুলো কোনো রাজনৈতিক দলের কাজ নয়। এগুলো জঘন্য সন্ত্রাসীদের কাজ। বিএনপি এখন আসলে রাজনৈতিক দলের চরিত্র হারিয়ে ফেলেছে, সন্ত্রাসী সংগঠনে রূপান্তরিত হয়েছে।’

মন্ত্রী বলেন, ‘বিএনপি নেতাদের সবার বিরুদ্ধে তো মামলা নেই, সবার বিরুদ্ধে তো ওয়ারেন্ট নেই, কিন্তু কাউকে দেখা যাচ্ছে না। কারণ তারা ২৮ অক্টোবর যে অপরাধ করেছে এবং এর পরবর্তী প্রতিটি দিন যে অপরাধ সংঘঠিত করে যাচ্ছে এ জন্য জনগণের কাছে চেহারা দেখানোর সাহসটা তাদের নেই, প্রকাশ্যে আসার সেই সাহসটা নেই।’

‘দু’টি কারণে আজকে বিএনপির জনপ্রিয়তা তলানিতে গেছে' উল্লেখ করে মন্ত্রী বলেন, ‘একটি হচ্ছে গাজায় ইসরাইলি বাহিনী যেভাবে মানুষকে হত্যা করেছে, সেটির প্রতিবাদ সারা পৃথিবী জুড়ে হয়েছে, এমনকি অনেক ইহুদিও সেটির প্রতিবাদ করেছে, শুধু বিএনপি এবং জামাত সেটির প্রতিবাদ করেনি। এ দেশের সমস্ত মুসলমানকে তারা আহত করেছে, সন্ত্রাসী রাষ্ট্র ইসরাইলের দোসরে পরিণত হয়েছে। আর অপরটি হলো, ইসরাইলি বাহিনীর অনুকরণে তারা নিরীহ মানুষ, সাংবাদিক, পুলিশ, হাসপাতাল, এম্বুলেন্স, গাড়ি-ঘোড়ার ওপর হামলা পরিচালনা করছে, অগ্নিসন্ত্রাস করছে।’

‘নির্বাচনে অংশ নেবে অন্যান্য দল ও বিএনপির অনেক নেতা’ বিএনপি দল হিসেবে নির্বাচনে অংশ না নিলেও তাদের অনেক নেতা অংশ নেবেন বলেন আওয়ামী লীগের যুগ্ম সাধারণ সম্পাদক হাছান। তিনি বলেন, আপনারা দেখেছেন গতকাল বিএনপির কেন্দ্রীয় কমিটির দুই নেতা ঘোষণা দিয়েছেন যে তারা নির্বাচনে অংশগ্রহণ করবে, তাদের সাথে আরো শতাধিক প্রার্থী নির্বাচনে অংশগ্রহণ করবে। সুতরাং এগুলো করে বিএনপির কোনো লাভ হবে না।

নির্বাচনি তফসিল ঘোষণা নিয়ে তথ্য ও সম্প্রচারমন্ত্রী বলেন, নির্বাচন কমিশন তফসিল ঘোষণা করেছে। নির্দিষ্ট দিনে, নির্দিষ্ট সময়ে নির্বাচন অনুষ্ঠিত হবে এবং জনগণের রায় নিয়ে নতুন সরকার গঠিত হবে। জনগণ ব্যাপকভাবে নির্বাচনে অংশগ্রহণ করবে। একটি দল নির্বাচনে অংশগ্রহণ না করলেও বহু দল নির্বাচনে অংশগ্রহণ করবে, বিএনপির নেতারাও অংশগ্রহণ করবে।

বাংলাদেশের রাজনীতি নিয়ে যুক্তরাষ্ট্রের দক্ষিণ ও মধ্য এশিয়া বিষয়ক সহকারী পররাষ্ট্রমন্ত্রী ডোনাল্ড লু প্রেরিত চিঠি প্রসঙ্গে হাছান মাহ্‌মুদ বলেন, ‘মার্কিন যুক্তরাষ্ট্র আমাদের ঘনিষ্ঠ মিত্র। তাদের সাথে আমাদের বহুমাত্রিক সম্পর্ক রয়েছে। আমরা বৈশ্বিক অঙ্গনেও সন্ত্রাস দমনের পক্ষে একযোগে কাজ করছি। তাদের পরামর্শকে আমরা অবশ্যই মূল্য দেই। আমাদের কাছে বন্ধু রাষ্ট্রগুলোর পরামর্শের অবশ্যই মূল্য আছে। পাশাপাশি দেশের গণতন্ত্রকে রক্ষা করার জন্য, দেশের মানুষের প্রত্যাশা অনুযায়ী সিদ্ধান্ত আমাদেরই নিতে হয়, আমরা নেই।’

সংলাপ প্রশ্নে তথ্যমন্ত্রী বলেন, ‘বিএনপি তো সংলাপ নাকচ করে দিয়েছে। বিএনপি বলেছে এখন সংলাপের কোনো পরিবেশ নাই। আমরা অবশ্যই সংলাপের বিরুদ্ধে নই। কিন্তু কোনো সন্ত্রাসীর সাথে সংলাপ হতে পারে না। যুক্তরাষ্ট্রে ক্যাপিটল হিলে হামলা হওয়ার পর সেই সন্ত্রাসীদের সাথে কি যুক্তরাষ্ট্রের প্রশাসন বা সরকার আলোচনায় বসেছে! তাদেরকে বরং গ্রেপ্তার করা হয়েছে, বিচার হচ্ছে। আমাদের দেশেও যারা গাড়ি-ঘোড়া পোড়াচ্ছে তাদের সাথে কি আলোচনা হতে পারে’ আলোচনা হতে পারে রাজনৈতিক দলের সাথে, সন্ত্রাসী সংগঠনের সাথে নয়।’

এর আগে আলোকচিত্র প্রদর্শনী আয়োজনের জন্য মন্ত্রী ফটোজার্নালিস্ট এসোসিয়েশন এবং শিল্পকলা একাডেমিকে ধন্যবাদ জানান। তিনি বলেন, একটা সংবাদ যখন কোনো পত্রিকায় ছাপা হয়, এর সাথে যখন ছবি যায় মানুষ সেটা অনেক বেশি পড়ে এবং ছবিই কথা বলে। আমাদের মুক্তিযুদ্ধের ছবিগুলো যদি না থাকতো মুক্তিযুদ্ধের তাহলে কি আমরা মুক্তিযুদ্ধকে আজকে যেভাবে জানতে পারছি নতুন প্রজন্ম যেভাবে জানতে পারছে সেটি কি পারতো!

আমাদের স্বাধিকার আদায়ের আন্দোলন থেকে শুরু করে স্বাধীনতা সংগ্রাম এবং স্বাধীনতা উত্তরকালে বহু কালজয়ী ছবি ফটোজার্নালিস্টরা তুলেছে উল্লেখ করে হাছান মাহ্‌মুদ বলেন, ‘একজন ফটোজার্নালিস্টের ফটো তোলার মুন্সিয়ানার কারণে সংবাদের গুরুত্ব অনেক বেড়ে যায়। ফটোজার্নালিস্টরা অনেক সময় সমাজের অনুন্মোচিত বিষয়গুলো উন্মোচিত করে এ জন্য তাদের প্রতি কৃতজ্ঞতা ও ধন্যবাদ জানাই।’

#

আকরাম/সায়েম/রফিকুল/শামীম/২০২৩/১৬৫০ঘণ্টা

তথ্যবিবরণী                                                                                                  নম্বর : ১৭০৬

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ১ অগ্রহায়ণ (১৬ নভেম্বর) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৯৭ শতাংশ। এ সময় ৭২০ জনের নমুনা পরীক্ষা করা হয়েছে।

           গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৭১০ জন।

#

সুলতানা/সায়েম/রফিকুল/শামীম/২০২৩/১৭৩৫ ঘণ্টা

তথ্যবিবরণী                                                                                            নম্বর : ১৭০৫

**গাজায় ইসরাইলি হামলায় হতাহতের বিষয়ে তুরস্কে**

**বিভিন্ন দেশের ফাস্ট লেডিদের বিশেষ বৈঠক**

বঙ্গভবন, ১ অগ্রহায়ণ (১৬ নভেম্বর) :

গাজায় ইসরাইলি হামলায় হতাহতের ঘটনায় করণীয় বিষয়ে তুরস্কে বিভিন্ন দেশের ফাস্ট লেডিদের অংশগ্রহণে গতকাল এক বিশেষ বৈঠক অনুষ্ঠিত হয়েছে। ইস্তাম্বুলে অনুষ্ঠিত ‘United for Peace in Palestine’ শীর্ষক সম্মেলনে বাংলাদেশের ৭ সদস্যের প্রতিনিধিদলের নেতৃত্ব দেন রাষ্ট্রপতি মোঃ সাহাবুদ্দিনের সহধর্মিণী ড. রেবেকা সুলতানা।

সম্মেলনে ড. রেবেকা সুলতানা তাঁর ভাষণে গাজায় ইসরাইলি হামলার শিকার সাধারণ জনগণ বিশেষ করে নারী ও শিশুদের সাহায্য-সহযোগিতা প্রদানের লক্ষ্যে বিশেষ এ বৈঠকের আয়োজন করায় অনুষ্ঠানের সভাপতি তুরস্কের ফার্স্ট লেডি ইমাইন এরদোগানকে ধন্যবাদ জানান।

ড. রেবেকা সুলতানা বলেন, বিগত এক মাসে গাজায় ইসরাইলের চলমান হামলায় ১১ হাজারের বেশি বেসামরিক নাগরিক নিহত হয়েছে যাদের বেশিরভাগই নারী ও শিশু। ইসরাইলের এ হামলাকে বর্বরতম, গণহত্যা ও মানবিক বিপর্যয় উল্লেখ করে তিনি বলেন, গাজায় ইসরাইলি হামলা ও দখলদারিত্ব বন্ধ করতে হবে। ইসরাইলের জঘন্যতম কর্মকাণ্ড এবং মানবতাবিরোধী অপরাধের বিরুদ্ধে এখনই সবাইকে সোচ্চার হওয়ার কথা বলেন তিনি।

ফিলিস্তিনিদের অধিকার প্রতিষ্ঠায় বাংলাদেশ অঙ্গীকারবদ্ধ উল্লেখ করে রাষ্ট্রপতির সহধর্মিণী ড. সুলতানা বলেন, গাজায় ইসরাইলি হামলার নিন্দা জানিয়ে অবিলম্বে যুদ্ধ বিরতির দাবি সংবলিত একটি প্রস্তাব জাতীয় সংসদে গৃহীত হয়েছে এবং দেশে একদিনের জাতীয় শোক পালন করা হয়েছে। গাজায় জনগণের শান্তি ও ন্যায় বিচার নিশ্চিত করতে কাজ করার জন্য বিশ্ব সম্প্রদায়ের প্রতি আহ্বান জানান তিনি।

#

রাহাত/সায়েম/রফিকুল/শামীম/২০২৩/১৭২০ঘণ্টা

Handout Number : 1704

**Bangladesh secures her seat at UNESCO Executive Board**

Dhaka, 16 November :

            Bangladesh was elected to the UNESCO Executive Board at a keenly contested election held yesterday during the 42nd General Conference in Paris. This brings Bangladesh back to the Board after two years for the term 2023-27. This is the third contested election Bangladesh won at UNESCO in the last one and a half years. Earlier, Bangladesh was elected at the Executive Council for Intergovernmental Oceanographic Commission in June this year and at the Intergovernmental Committee for Safeguarding of the Intangible Cultural Heritages in July 2022.

            ‘Bangladesh’s victory at UNESCO is the result of our deep engagement and diplomatic strides at the international fora under the leadership of Prime Minister Sheikh Hasina’- said Education Minister Dr. Dipu Moni who leads the Bangladesh delegation at the UNESCO General Conference. Dipu Moni also expressed gratitude to all UNESCO Member States for supporting Bangladesh. She also thanked the Bangladesh Embassy in Paris for the hard work and focused diplomatic engagements with the organization. ‘Our pledge is to work in partnership with all to accelerate the implementation of the Sustainable Development Goals’-she added.

            Earlier on Monday, Bangladesh hosted a diplomatic reception at UNESCO to garner support for its candidature while the campaign highlighted its activities on the five pillars of the SDGs.

            UNESCO, the UN body mandated for education, culture and science, is the first-ever international organization Bangladesh acceded to in 1972.

#

Maum/Zaman/Rabi/Masum/ 2023/1545 Hours

তথ্যবিবরণী নম্বর : ১৭০৩

**অস্ট্রেলিয়ার চার্লস স্টার্ট বিশ্ববিদ্যালয় ও বরেন্দ্র বিশ্ববিদ্যালয়ের মধ্যে সমঝোতা স্মারক স্বাক্ষরিত**

ক্যানবেরা, ১ অগ্রহায়ণ, ১৬ নভেম্বর :

অস্ট্রেলিয়ার নিউ সাউথ ওয়েলসের চার্লস স্টার্ট বিশ্ববিদ্যালয় ও বাংলাদেশের রাজশাহীর বরেন্দ্র বিশ্ববিদ্যালয়ের মধ্যে গতকাল এক সমঝোতা স্মারক স্বাক্ষরিত হয়। ক্যানবেরাস্থ বাংলাদেশ হাইকমিশনের উদ্যোগে স্বাক্ষরিত এ সমঝোতা স্মারকের মাধ্যমে এ দু’টি বিশ্ববিদ্যালয়ের মধ্যে উচ্চতর শিক্ষা ও গবেষণার ক্ষেত্র প্রসারিত হলো।

এ সমঝোতা স্মারকের আওতায় বাংলাদেশি ছাত্র-ছাত্রীদের উভয় বিশ্ববিদ্যালয় যৌথভাবে শিক্ষা ও গবেষণা বিষয়ে ডিগ্রি অর্জন করতে পারবে। এছাড়া, সম্পাদিত কর্মসূচি ও ডিগ্রি উভয় বিশ্ববিদ্যালয় স্বীকৃতি প্রদান করবে। এতে বাংলাদেশি শিক্ষার্থীদের শিক্ষা ও গবেষণার মান বৃদ্ধি পাবে এবং ভবিষ্যতে অস্ট্রেলিয়ার চার্লস স্টার্ট বিশ্ববিদ্যালয় ও বাংলাদেশের বরেন্দ্র বিশ্ববিদ্যালয়ের মধ্যে সহযোগিতার ক্ষেত্র আরো প্রসারিত হবে বলে আশা করা হচ্ছে।

#

তৌহিদুল/জামান/রবি/রাসেল/কামাল/২০২৩/১২২০ ঘণ্টা

তথ্যবিবরণী                                                                                                  নম্বর : ১৭০২

**বিএসসির বহরে বিভিন্ন ক্যাটেগরির ২১টি জাহাজ যুক্ত হবে**

 **- নৌপরিবহন প্রতিমন্ত্রী**

চট্টগ্রাম, ১ অগ্রহায়ণ (১৬ নভেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধুর সুচিন্তিত দিক-নির্দেশনায় তাঁর জীবদ্দশায় ১৯৭৪ সালের মধ্যে ২৬টি সমুদ্রগামী জাহাজ বিএসসি’র জাহাজ বহরে সংযোজিত হয়। তাঁর সুযোগ্য কন্যা প্রধানমন্ত্রী শেখ হাসিনার নির্দেশনার আলোকে বিএসসির বহরে বিভিন্ন ক্যাটেগরির ২১টি জাহাজ যুক্ত হবে।

প্রতিমন্ত্রী আজ চট্টগ্রামে হোটেল রেডিসন ব্লুতে বিএসসি’র ৪৬তম বার্ষিক সাধারণ সভায় প্রধান অতিথির বক্তৃতায় এসব কথা বলেন।

প্রতিমন্ত্রী বলেন, আন্তর্জাতিক নৌপথে নিরাপদ ও দক্ষ শিপিং সেবা প্রদান করা এবং বাংলাদেশের সিংহভাগ আমদানি-রপ্তানি পণ্য নিজস্ব জাহাজ বহর দ্বারা পরিবহন করার উদ্দেশ্যে বিএসসি প্রতিষ্ঠা করা হয়। স্বাধীন বাংলাদেশে একটি শক্তিশালী নৌ-বাণিজ্যের সহায়ক পরিবহন নেটওয়ার্কের ভিত গড়ে তোলার লক্ষ্যে জাতির পিতা বঙ্গবন্ধু শেখ মুজিবুর রহমান নৌপরিবহন মন্ত্রণালয়কে সরাসরি তাঁর অধীনে রেখেছিলেন। কর্পোরেশন প্রতিষ্ঠা লাভের মাত্র ৪ মাসের মধ্যে বাংলাদেশের প্রথম সমুদ্রগামী জাহাজ ‘বাংলার দূত’ এবং এর পর পরই ‘বাংলার সম্পদ’ নামক অপর একটি জাহাজ কর্পোরেশনের বহরে সংযোজিত হয়।

খালিদ মাহমুদ আরো বলেন, কক্সবাজারের মাতারবাড়ীতে ভাসমান এলএনজি টার্মিনাল নির্মাণ হচ্ছে। কয়লা, এলএনজি এবং বাংলাদেশ পেট্রোলিয়াম কর্পোরেশন (বিপিসি)’র পরিশোধিত ও অপরিশোধিত জ্বালানি তেল পরিবহন ছাড়াও রাষ্ট্রীয় প্রয়োজন ও আর্থিকভাবে লাভজনক বিবেচনায় বিভিন্ন ধরনের জাহাজ ক্রয়ের পরিকল্পনা গ্রহণ করা হয়েছে এবং ইতোমধ্যে এ পরিকল্পনা বাস্তবায়ন কার্যক্রম চলমান রয়েছে। এসব পরিকল্পনাকে সামনে রেখে ইতোমধ্যে জাতীয় সংসদে দি বাংলাদেশ ফ্লাগ ভেসেলস (প্রটেকশন অব ইন্টারেস্ট) এ্যাক্ট ২০১৯ পাশ হয়েছে। যার ফলে সরকারি তহবিলে আমদানি বা রপ্তানিকৃত পণ্য সমুদ্রপথে পরিবহনের ক্ষেত্রে বিএসসি অগ্রাধিকার পাবে।

নৌপরিবহন মন্ত্রণালয়ের সিনিয়র সচিব মোঃ মোস্তফা কামাল ও বিএসসির ব্যবস্থাপনা পরিচালক কমডোর মো. জিয়াউল হক অন্যান্যের মধ্যে বক্তব্য রাখেন।

#

জাহাঙ্গীর/জামান/রবি/রাসেল/আসমা/২০২৩/১৩৩০ ঘণ্টা

তথ্যবিবরণী                                                                                                   নম্বর : ১৭০১

**জাতিসংঘে সর্বসম্মতিক্রমে রোহিঙ্গা রেজুলেশন গৃহীত**

নিউইয়র্ক, ১৬ নভেম্বর :

জাতিসংঘ সাধারণ পরিষদের তৃতীয় কমিটিতে ‘মিয়ানমারের রোহিঙ্গা মুসলিমসহ অন্যান্য সংখ্যালঘু সম্প্রদায়ের মানবাধিকার পরিস্থিতি’ শীর্ষক রেজুলেশন সর্বসম্মতিক্রমে গৃহীত হয়। রেজুলেশনটি যৌথভাবে উত্থাপন করে ওআইসি এবং ইউরোপীয় ইউনিয়ন। এবারেররেজুলেশনটিতে ১১৪টি দেশ সহ-পৃষ্ঠপোষকতা প্রদান করেছে যা এযাবৎ সর্বোচ্চ।

বেশ গুরুত্বপূর্ণ কিছু বিষয় উঠে এসেছে এ বছরের রেজুলেশনে। এতে ১ দশমিক ২ মিলিয়নেরও বেশি রোহিঙ্গাকে আশ্রয় দেওয়ার জন্য বাংলাদেশ সরকারের উদারতা এবং মানবিক সহায়তার ভূয়সী প্রশংসা করা হয়েছে। ভাসানচর প্রকল্পের জন্য বাংলাদেশ সরকারের প্রতি বিশেষ কৃতজ্ঞতা জানানো হয়েছে। রোহিঙ্গা সংকটের মূল কারণসমূহ উদঘাটনসহ মিয়ানমারে রোহিঙ্গাদের স্বপ্রণোদিত, নিরাপদ এবং মর্যাদাপূর্ণ প্রত্যাবর্তনের লক্ষ্যে রাখাইনে অনুকূল পরিবেশ তৈরি করার জন্য মিয়ানমারের প্রতি আহ্বান জানানো হয়। এটি নিরাপত্তা পরিষদে সম্প্রতি গৃহীত ২৬৬৯ রেজুলেশনকে স্বাগত জানায়, যাতে পরিষদের সদস্যগণ মিয়ানমারে সব ধরনের সহিংসতার অবিলম্বে অবসানের দাবি জানায়। এতে বাংলাদেশ থেকে মিয়ানমারে রোহিঙ্গাদের প্রত্যাবাসন ত্বরান্বিত করতে আসিয়ানের পাঁচ দফা ঐক্যমতের দ্রুত বাস্তবায়নের আহ্বান জানানো হয়েছে। আন্তর্জাতিক বিচার আদালতে মিয়ানমারের বিরুদ্ধে মামলার অগ্রগতি এবং আন্তর্জাতিক অপরাধ আদালতের প্রসিকিউশনের তদন্তকে স্বাগত জানানো হয়েছে। সর্বোপরি, ‘রেসপনসিবিলিটি অ্যান্ড বার্ডেন শেয়ারিং’ নীতির আওতায় যাতে জাতিসংঘের সদস্য দেশসমূহ বাংলাদেশে মানবিক আশ্রয়ে থাকা রোহিঙ্গাদের মানবিক সহায়তা অব্যাহত রাখে, সে বিষয়ে জোরালো আহ্বান জানানো হয়েছে এবারের রেজুলেশনে।

রেজুলেশনটি গৃহীত হওয়ার পর জাতিসংঘে বাংলাদশ স্থায়ী মিশনের প্রতিনিধি মোহাম্মদ আব্দুল মুহিত তাঁর প্রদত্ত বক্তব্যে বলেন, বাংলাদেশ একটি ছোট দেশ যেখানে জনসংখ্যার উচ্চ ঘনত্ব এবং খুব সীমিত সম্পদ রয়েছে। আমাদের ভূখণ্ডে রোহিঙ্গাদের দীর্ঘস্থায়ী উপস্থিতির কোনো সুযোগ নেই। তাদেরকে অবশ্যই তাদের মাতৃভূমি মিয়ানমারে ফিরে যেতে হবে। মিয়ানমারে রোহিঙ্গাদের স্বপ্রণোদিত, নিরাপদ এবং মর্যাদাপূর্ণ প্রত্যাবর্তনের জন্য মিয়ানমার সরকারের রাখাইন রাজ্যের পরিস্থিতির উন্নতির প্রয়োজনীয়তার কথা তুলে ধরে বাংলাদেশের প্রতিনিধি এ ব্যাপারে আসিয়ানসহ আন্তর্জাতিক সম্প্রদায়ের প্রতি তাদের সমর্থন অব্যাহত রাখার আহ্বান জানান। রোহিঙ্গাদের মিয়ানমারে প্রত্যাবর্তনের পূর্ব পর্যন্ত তিনি অন্যান্য বিষয়ের মধ্যে বাংলাদেশে অস্থায়ী ক্যাম্পে বসবাসকারী রোহিঙ্গাদের জন্য আন্তর্জাতিক অংশীদারদের কাছ থেকে পর্যাপ্ত অর্থায়নের প্রয়োজনীয়তার ওপর গুরুত্বারোপ করেন।

#

জামান/রবি/রাসেল/আসমা/২০২৩/১৩৪০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ১৭০০

**মাওলানা আব্দুল হামিদ খান ভাসানীর মৃত্যুবার্ষিকীতে প্রধানমন্ত্রীর বাণী**

ঢাকা, ১ অগ্রহায়ণ (১৬ নভেম্বর) :

প্রধানমন্ত্রী শেখ হাসিনা আগামীকাল জননেতা মাওলানা আব্দুল হামিদ খান ভাসানীর ৪৭তম মৃত্যুবার্ষিকী উপলক্ষ্যে নিম্নোক্ত বাণী প্রদান করেছেন :

‘‘মজলুম জননেতা মাওলানা আব্দুল হামিদ খান ভাসানীর ৪৭তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাচ্ছি।

মেহনতি মানুষের অধিকার প্রতিষ্ঠায় মাওলানা আব্দুল হামিদ খান ভাসানী আজীবন কাজ করে গেছেন। পাকিস্তানী ঔপনিবেশিক শাসকদের অত্যাচার-নিপীড়নের বিরুদ্ধে তিনি ছিলেন উচ্চকণ্ঠ। বাঙালি জাতিসত্ত্বা বিকাশে তাঁর গুরুত্বপূর্ণ অবদান রয়েছে।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের সঙ্গে তাঁর আদর্শিক ঐক্য ও রাজনৈতিক ঘনিষ্ঠতা ছিল। শোষণ, বঞ্চনাহীন ও প্রগতিশীল, গণতান্ত্রিক এবং অসাম্প্রদায়িক বাংলাদেশ গঠনের জন্য তিনি আজীবন সংগ্রাম করে গেছেন।

আমি মাওলানা আব্দুল হামিদ খান ভাসানীর বিদেহী আত্মার মাগফেরাত কামনা করছি।

 জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/জামান/রবি/রাসেল/মাহমুদা/কলি/কামাল/২০২৩/১০৪০ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

**তথ্যবিবরণী নম্বর :** ১৬৯৯

**মাওলানা আব্দুল হামিদ খান ভাসানীর মৃত্যুবার্ষিকীতে রাষ্ট্রপতির বাণী**

**ঢাকা**, ১ অগ্রহায়ণ (১৬ নভেম্বর) :

রাষ্ট্রপতি মোঃ সাহাবুদ্দিন আগামীকাল মাওলানা আব্দুল হামিদ খান ভাসানীর ৪৭তম মৃত্যুবার্ষিকী উপলক্ষ্যে নিম্নোক্ত বাণী প্রদান করেছেন:

“মজলুম জননেতা মাওলানা আব্দুল হামিদ খান ভাসানীর ৪৭তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাই।

 ভারতীয় উপমহাদেশের রাজনীতিতে এক অবিস্মরণীয় নাম মাওলানা আব্দুল হামিদ খান ভাসানী। ঔপনিবেশিক শাসনের বিরুদ্ধে তাঁর অবস্থান ছিলো সুস্পষ্ট। ১৯১৯ সালে ব্রিটিশ বিরোধী অসহযোগ ও খেলাফত আন্দোলনে যোগদানের মধ্য দিয়ে তাঁর রাজনৈতিক জীবনের সূচনা হয়। সমাজের খেটে খাওয়া মেহনতি মানুষ, কৃষক-শ্রমিক ও সাধারণ জনগণের অধিকার রক্ষায় তিনি রাজনীতি করেছেন। ৫২’র ভাষা আন্দোলনে পুলিশের গুলিতে ছাত্র নিহতের ঘটনার প্রতিবাদ করতে গিয়ে তাঁকে কারাবরণ করতে হয়েছিল। আমাদের স্বাধীনতা সংগ্রামেও মাওলানা আব্দুল হামিদ খান ভাসানী অবিস্মরণীয় ভূমিকা পালন করেছেন। দীর্ঘ রাজনৈতিক জীবনে তিনি দেশ ও জনগণের জন্য নিঃস্বার্থভাবে কাজ করে গেছেন।

 মাওলানা আব্দুল হামিদ খান ভাসানী সবসময় ব্যক্তি স্বার্থের ঊর্ধ্বে জাতীয় স্বার্থকে প্রাধান্য দিয়েছেন। তাঁর সহজ-সরল জীবনযাপন দেশ ও জনগণের প্রতি তাঁর গভীর ভালোবাসারই প্রতিফলন বলে আমি মনে করি। মাওলানা আব্দুল হামিদ খান ভাসানীর আদর্শ নতুন প্রজন্মকে দেশপ্রেম ও মুক্তিযুদ্ধের চেতনায় উদ্বুদ্ধ করুক- এ প্রত্যাশা করি।

 আমি মাওলানা আব্দুল হামিদ খান ভাসানীর বিদেহী আত্মার মাগফেরাত কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/জামান/রবি/রাসেল/মাহমুদা/কলি/মাসুম/২০২৩/১০৩০ ঘণ্টা

**আজ বিকাল পাঁচটার আগে প্রচার করা নিষেধ**